recursal/SuperWikiNEXT-32B huggingface dataset:
גנרל חיל הרגלים **זיגפריד רספ** (בגרמנית **Siegfried Rasp**;‏ 10 בינואר 1898 – 2 בספטמבר 1968) היה מפקד בכיר בוורמאכט שפיקד על כוחות במלחמת העולם השנייה.

ביוגרפיה
--------

### תחילת דרכו

רספ נולד ב-10 בינואר 1898 במינכן שהשתייכה לקיסרות הגרמנית. ב-6 בספטמבר 1915, בעיצומה של מלחמת העולם הראשונה, הוא התגייס כצוער לצבא הבווארי. הוא סופח לרגימנט הרגלים הבווארי ה-1 ("המלך"), ולחם בשורותיו במלחמת העולם הראשונה. ב-24 ביוני 1916 הועלה לדרגת לויטננט, ובינואר 1917 מונה לשליש של הרגימנט. לאחר המלחמה עם פירוקו של הצבא הקיסרי, עבר לשרת בצבא הגרמני החדש הרייכסווהר, וב-5 במאי 1919 סופח לרגימנט הרובאים ה-41 (הבווארי), ובאביב 1920 מונה לשליש ברגימנט הרובאים ה-42 (הבווארי). ב-1 באפריל 1925 הוא הועלה לדרגת אובר לויטננט, ובמקביל מונה לשליש ברגימנט החי"ר ה-19 (הבווארי).

ב-1 באוקטובר הועבר למטכ"ל של הדיוויזיה ה-7 במינכן. ב-1 בפברואר 1933 הועלה לדרגת האופטמן. ב-1 ביולי 1934 הוא קיבל תפקיד של מדריך לטקטיקה במכון המלחמה, וב-1 באפריל 1936 הועלה לדרגת מיור. ב-10 בנובמבר 1938 מונה לקצין במטכ"ל של הדיוויזיה ה-17.

### מלחמת העולם השנייה

 ערך מורחב – **מלחמת העולם השנייה**  

בתחילת מלחמת העולם השנייה הוא לקח חלק במערכה בפולין. ב-1 בינואר 1940 הוא קיבל תפקיד של מדריך צבאי בדרזדן. ב-20 ביוני הוא הועבר למטכ"ל של הארמייה השביעית. ב-1 ביולי 1941 הוא הועלה לדרגת אוברסט. ב-15 במאי 1942 הוא מונה לראש המטה הכללי של הקורפוס ה-23. ב-26 באוגוסט 1943 הוא מונה למפקד הדיוויזיה ההררית ה-3, והחזיק בתפקיד עד 10 בספטמבר של אותה שנה עת מונה למפקד הדיוויזיה ה-335. ב-1 בנובמבר הוא הועלה לדרגת גנרל-מיור, ב-15 באפריל 1944 הוענק לו עיטור צלב האבירים של צלב הברזל. ב-1 במאי 1944 הוא הועלה לדרגת גנרל-לוטננט, וב-12 ביולי של אותה שנה הוא קיבל פיקוד על דיוויזיית הסער ה-78. ב-1 בדצמבר 1944 הוא הועלה לדרגת גנרל חיל הרגלים. ב-15 בדצמבר הוא קיבל פיקוד על הארמייה ה-19 שהייתה חלק מקבוצת ארמיות אוברריין, ופיקד עליה במהלך מבצע נורדווינד. ב-15 בפברואר 1945 הוא מסר את הפיקוד על הארמייה להרמן פוירטש. החל מ-27 במרץ של אותה שנה הוא פיקד על הקורפוס ה-31, עד שנפל בשבי בסוף המלחמה.

### אחריתו

רספ שוחרר מהשבי ב-26 בפברואר 1948, ולאחר המלחמה התגורר בעיר מורנאו אם סטפאלסה בגרמניה המערבית עד מותו ב-2 בספטמבר 1968 והוא בן 70.

קישורים חיצוניים
----------------

ויקישיתוף מדיה וקבצים בנושא **זיגפריד רספ** בוויקישיתוף
* זיגפריד רספ באתר lexikon-der-wehrmacht (בגרמנית)

הערות שוליים
------------

1. ↑  הצבא הבווארי, כמו שאר הצבאות של הנסיכויות והממלכות הגרמניות באותם ימים, היה חלק מצבא הקיסרות הגרמנית, והיה כפוף למטכ"ל הקיסרי. עם זאת, הצבא הבווארי נהנה מזכויות יתר שהיו שמורות רק לצבא הפרוסי, ובין היתר החזיק מטכ"ל עצמאי.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1031772197
* ISNI: 0000 0004 0170 2434
* VIAF: 296218504
* WorldCat: viaf-296218504

 |
**מייקל טינסלי** (באנגלית: **Michael Tinsley**; נולד ב-21 באפריל 1984) הוא אתלט אמריקאי, סגן אלוף אולימפי (לונדון 2012) וסגן אלוף עולם (מוסקבה 2013) בריצת 400 מטר משוכות.

ביוגרפיה
--------

טינסלי נולד בליטל רוק שבארקנסו. למד באוניברסיטת המדינה בג'קסון שבמיסיסיפי והתחרה בנבחרת האוניברסיטה. הוא סיים שלישי בריצת 400 מטר משוכות באליפות ה-NCAA ב-2005 בזמן של 48.55 שניות וזכה באליפות ב-2006 עם שיא אישי של 48.25 שניות. במבחנים האמריקאים לקראת אולימפיאדת בייג'ינג ב-2008 סיים במקום הרביעי. ב-2010 סיים שלישי באליפות ארצות הברית באתלטיקה. 

באולימפיאדת לונדון (2012) זכה במדליית כסף בשיא אישי של 47.91 שניות, לאחר המנצח פליקס סאנצ'ס (47.63 שניות). באליפות העולם באתלטיקה 2013 קבע שיא אישי של 47.70 שניות וסיים שני לאחר ג'הו גורדון שקבע 47.69 שניות. 

ב-2014 זכה באליפות ליגת היהלום עם ניצחונות בתחרויות בשאנגחאי, פריז וסטוקהולם, מקום שני בלוזאן ובניו יורק ושלישי בגלאזגו. 

טינסלי הוא אב לבן משותף עם האתלטית ניה אלי.

קישורים חיצוניים
----------------

ויקישיתוף מדיה וקבצים בנושא **מייקל טינסלי** בוויקישיתוף

* מייקל טינסלי, באתר הוועד האולימפי הבין-לאומי
* מייקל טינסלי, באתר olympedia.org
* מייקל טינסלי, באתר התאחדות האתלטיקה הבין-לאומית
* מייקל טינסלי, באתר ליגת היהלום
* מייקל טינסלי, באתר Track and Field (גברים)
* מייקל טינסלי, באתר נבחרת ארצות הברית באתלטיקה

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 205322

 |
**זיגפריד פון ואלדנבורג** (בגרמנית: **Siegfried von Waldenburg**;‏ 30 בדצמבר 1898 – 24 במרץ 1973), היה מפקד בכיר בורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

פון ואלדנבורג נולד ב-30 בדצמבר 1898 בגרוס ליפה, שהשתייכה לאימפריה הגרמנית. ב-15 ביולי 1916, במהלך מלחמת העולם הראשונה התגייס פון ואלדנבורג לצבא האימפריה הגרמנית, והצטרף לרגימנט הגרנדירים של המשמר ה-1 (אלכסנדר הראשון, קיסר רוסיה), ולחם עמו במהלך המלחמה. כחודש לפני סיום המלחמה הוא נלקח בשבי הבריטי, ממנו שוחרר בשנת 1920.

לאחר שחרורו הצטרף פון ואלדנבורג לפרייקור בשלזיה, ובשנת 1922 הצטרף לרייכסווהר, ומילא בו תפקידי פיקוד ומטה. ב-3 בדצמבר 1924 הוא נשא לאשה את יוטה פון אלטן, וב-1 באפריל 1925 הועלה לדרגת לויטננט. ב-1 במאי 1934 הוא הועלה לדרגת האופטמן, וב-1 באוקטובר 1936 הוא הועלה לדרגת מיור.

### מלחמת העולם השנייה

בפרוץ מלחמת העולם השנייה היה פון ואלדנבורג קצין מטה בדיוויזיה ה-6, אשר הייתה חלק מהארמייה הראשונה בחזית המערבית, ובמהלך המערכה על צרפת לחמה עמה כחלק מהקורפוס ה-40 במסגרת הארמייה ה-16. ב-1 במרץ 1940 הוא הועלה לדרגת אוברסט לוטננט, וב-25 באוקטובר 1940 מונה לראש המטה של הקורפוס ה-12. במהלך מבצע ברברוסה הוא לחם עם הקורפוס כחלק מארמיית הפאנצר השנייה, והשתתף בקרב סמולנסק, ולאחר מכן בבלימת מתקפת הנגד הרוסית סביב מוסקבה, כחלק מהארמייה הרביעית. ב-1 בפברואר 1942 הוא הועלה לדרגת אוברסט, ובמרץ 1942 הוא מונה לנספח הצבאי בשגרירות גרמניה ברומא. ב-17 באפריל 1944 הוא מונה למפקד רגימנט הפאנצרגרנדיר ה-26, שהיה חלק מדיוויזיית הפאנצר ה-24, וב-14 בספטמבר 1944 הוא מונה למפקד דיוויזיית הפאנצר ה-116. ב-1 בדצמבר 1944 הוא הועלה לדרגת גנרל מיור, וב-9 בדצמבר הוענק לו עיטור צלב האבירים של צלב הברזל. לאחר מכן הוא לחם עם הדיוויזיה בקרב על הבליטה ובכיס הרוהר, וב-15 באפריל 1945 הוא נלקח בשבי.

### לאחר המלחמה

בשנת 1947 השתחרר פון ואלדנבורג מהשבי, ולאחר מכן הוא התגורר בהנובר, עד למותו ב-24 במרץ 1973.

קישורים חיצוניים
----------------

ויקישיתוף מדיה וקבצים בנושא **זיגפריד פון ואלדנבורג** בוויקישיתוף
* זיגפריד פון ואלדנבורג באתר lexikon-der-wehrmacht בגרמנית

|  |  |
| --- | --- |
| בקרת זהויות עריכת הנתון בוויקינתונים | 
* GND: 1027835015
* ISNI: 0000 0003 8423 050X
* VIAF: 274051373
* WorldCat: viaf-274051373

 |
הרמטכ"ל גבי אשכנזי מעניק את פרס הרמטכ"ל לסא"ל ישראל שומר מפקד גדס"ר נח"ל, דצמבר 2010
**פרס הרמטכ"ל ליחידות מצטיינות** מוענק מדי שנה על ידי הרמטכ"ל ליחידות מצטיינות בצה"ל. 

הפרס ניתן בהתאם לפקודות מטכ"ל 1.0124 (בעבר פקודת מטכ"ל 33.0923). היחידות המצטיינות נקבעות בידי ועדה שבראשה קצין בדרגת אלוף וממליצה לרמטכ"ל על הענקת הפרס. 

חברי הוועדה כוללים:

* ראש ענף כוננות וכשירות באגף הטכנולוגיה והלוגיסטיקה
* קצין מודיעין של מפקדת זרוע היבשה או ראש מחלקת בטיחות במפקדת זרוע היבשה
* ראש מחלקת בקרה ומעקב (בו"ם) בלשכת סגן הרמטכ"ל
* ראש מחלקת תורה והדרכה (תוה"ד) באגף המבצעים
* סגן קצין שלישות ראשי
* נציג חיל האוויר
* נציג חיל הים

היחידות המתמודדות מחולקות למספר בתים בהתאם לאופי היחידה, תנאי השירות בה וסוגי פעילותה. החלוקה לבתים השתנתה לאורך השנים וב-2015 כללה: בית החטיבות, בית הגדודים, בית המילואים, בית יחידות ההדרכה, בית יחידות תומכי לחימה ומנהלה ובית יחידות טכנולוגיות. 

הוועדה מחליטה על היחידה המצטיינת וסגניתה בכל בית. המלצה לוועדה על היחידות המתמודדות מועברת מדי שנה על ידי מפקדי הפיקודים, מפקדי הזרועות וראשי האגפים במטכ"ל, וזאת בהתאם להקצאה שנקבעה. 

היחידות נמדדות על סמך פרמטרים של אג"ם (ביצועי היחידה, מוכנות, רמת הגיוס, רמת אימונים והדרכה, כשירות קרבית ומבצעית, ביטחון מידע ואבטחה, בטיחות באימונים), אכ"א (רמת האיוש וכשירות בעלי התפקידים, קיום פקודות הצבא בנושאי משמעת הפרט והמשמעת ביחידה, משמעת נהיגה ובטיחות בדרכים, הטיפול בפרט, שליטה בכח אדם, חינוך, החתמה לקבע) ואט"ל (רמת התחזוקה, הכוננות והכשירות ביחידה, מערך הרפואה, אחזקה וכשירות הציוד חימושית ותקשובית, שירותים לפרט ומנהלה אפסנאית, חיסכון וייעול, מניעת שריפות).

הפרס הוא פרס כספי ותעודת הצטיינות.

במסגרת טקס הפרס מוענקים גם פרסי הרמטכ"ל לכתיבה בענייני צבא וביטחון ולמיזמי חינוך.

קישורים חיצוניים
----------------

* לילך שובל, ‏הרמטכ"ל: "אויבנו יישאו בתוצאות חמורות", באתר ישראל היום, 28 בדצמבר 2015 19:54
* עוזי ברוך, הערב: פרס הרמטכ"ל ל-16 יחידות, באתר ערוץ 7, 22 במרץ 2010
* פרס הרמטכ"ל לגדס"ר גולני, ישראל דיפנס, 30 בדצמבר 2013
* יהושע בריינר‏, יחידה עם שיניים: "עוקץ" זכתה בפרס הרמטכ"ל, באתר וואלה!‏, 28 בדצמבר 2010
**סוזן לנוקס** (באנגלית: **Susan Lenox (Her Fall and Rise)**) הוא סרט קולנוע אמריקאי משנת 1931 עם גרטה גרבו וקלארק גייבל בתפקידים הראשיים. זה הסרט היחיד שבו הופיעו ביחד.

התסריט מבוסס על הרומן Susan Lenox (Her Fall and Rise) דייוויד גרהם פיליפס (אנ') משנת 1912.

תקציר העלילה
------------

הלגה אולין (גרטה גרבו) נולדה מחוץ לנישואים. אמה מתה בלידה והיא גדלה אצל דודה קרל (ז'אן הרשולט) שהחזיק אותה כשפחה בביתו ובהגיעה לבגרות רצה לכפות עליה נישואים לג'ב מונסטרום (אלן הייל), אדם מבוגר וגס. היא התנגדה לכך וכאשר מונסטרום ניסה לכפות עליה יחסים, היא ברחה מהבית בתוך סופה עזה ומצאה מקלט באסם בחווה סמוכה סמוך שם גילה אותה בעל החווה, רודני ספנסר (קלארק גייבל).

ספנסר מטפל בה והיא מתחילה להתאהב בו. הוא אדריכל וחייב לנסוע לתחרות בדטרויט. הלגה נשארת בבית אבל לשם מגיעים אביה ומונסטרום. היא מתנגדת להם בכוח ובורחת עם הכירכרה שלהם לתחנת הרכבת שם היא נכנסת לקרון שבו להקת וודביל של וין ברלינגהם "ברלי" (ג'ון מיליאן). היא לא מגלה להם את שמה והם נותנים לה את השם סוזן לנוקס. השוטרים שהוזעקו למקום מחפשים ברכבת אבל ברלי מחביא אותה בתאו בתמורה שתהפוך לפילגשו.

באחת ההופעות פוגש אותה ספנסר אבל לאחר שמתברר לו שהיא פילגשו של ברלי, הוא חובט בו ובורח.

סוזן עוזבת את הלהקה וברכבת מתוודע אליה מיליונר בשם מייק קלי (הייל המילטון) שלוקח אותה לניו יורק להיות פילגשו. היא הופכת להיות ידוענית בחברה הגבוהה בעיר. היא ממשיכה להתעניין בספנסר וכשמתברר לה שפוטר מעבודתו בגלל תפקוד לקוי, היא מארגנת לו דרך קלי, חוזה יקר לפרויקט בנייה גדול. ספנסר מוזמן לקלי, פוגש בסוזן ולאחר שמתברר לו שהחוזה הוא בזכותה, הוא בורח.

סוזן מודיעה לקלי כי היא אינה אוהבת אותו ועליה לחפש את ספנסר. היא מוותרת על כל מנעמי העושר ומתחילה לעבוד כרקדנית ו"מארחת" במועדונים זולים ברחבי ארצות הברית עד שהיא מוצאת את עצמה במועדון זול בעיר נמל בדרום אמריקה. למועדון מגיע מיליונר אמריקאי, רוברט ליין (איאן ליין) ומציע לה להצטרף לשייט תענוגות ביאכטה שלו. למקום מגיעים גם מלחים ובתוכם ספנסר, לבוש בגדים מרופטים ומזוקן. הם מחליפים האשמות הדדיות אבל לבסוף מתרככים ונופלים זו בזרועותיו של זה.

צוות השחקנים
------------

| שם השחקן/ית | שם הדמות | הערות |
| --- | --- | --- |
| גרטה גרבו | הלגה/סוזן לנוקס |  |
| קלארק גייבל | רודני ספנסר |  |
| ז'אן הרשולט | קרל אולין | אבא חורג של הלגה |
| אלן הייל | ג'ב מונסטרום | הבעל המיועד של הלגה |
| ג'ון מיליאן | ברלי | מנהל להקה |
| איאן קית' | רוברט ליין | מיליונר |
| הייל המילטון | מייק קלי | מיליונר |

קישורים חיצוניים
----------------

* "סוזן לנוקס", במסד הנתונים הקולנועיים IMDb (באנגלית)
* "סוזן לנוקס", באתר AllMovie (באנגלית)
* "סוזן לנוקס", באתר Rotten Tomatoes (באנגלית)
* "סוזן לנוקס", במסד הנתונים הקולנועיים KinoPoisk (ברוסית)
* סוזן לנוקס באתר TCM
* גרבו וגייבל בקטע מסוזן לנוקס, באתר יוטיוב
**פרסי הפנטזיה העולמי** הם פרסים הניתנים מדי שנה עבור יצירות הספרות הפנטסטית הטובות ביותר שפורסמו בשנה הקלנדרית הקודמת. הפרסים מאורגנים ומפוקחים על ידי הוועידה העולמית לפנטזיה, הפרסים ניתנים מדי שנה בכנס השנתי של הוועידה במסגרת האירוע המרכזי של כנס זה. הפרסים ניתנו לראשונה ב-1975 בכנס הפנטזיה העולמי הראשון, וניתנו מדי שנה מאז. במשך השנים בהם הפרסים ניתנו, חלק מהקטגוריות שלו השתנו. כיום, הוועדה נותנת פרסים בחמש קטגוריות כתובות, קטגוריה אחת עבור אומנים וארבע קטגוריות לאינדיבידואלים אשר מעוניינים לכבד אותם על מכלול היצירה שלהם בתחום הפנטזיה.

המועמדים והזוכים בפרס הפנטזיה העולמי נבחרים על ידי משתתפי הכנס ופאנל של שופטים, שבדרך כלל מורכב מסופרי פנטזיה. המנצחים מקבלים פסלון, עד 2015 הפסלון היה בדמות ראשו של ה. פ. לאבקרפט שעוצב על ידי הקריקטוריסט גאן וילסון. הפסלון של לאבקראפט השתנה ב-2015 עקב קולות רבים של ביקורת על ההיסטוריה הגזענית של לאבקרפט. פסל חדש, שעוצב על ידי וינסנט ווילרפנס, מתאר עץ אל מול ירח מלא, פורסם ב-2017 (בכנס בו ניתנו פרסים עבור 2016).

קטגוריות
--------

פרסי הפנטזיה העולמית מחולקים ל-10 קטגוריות, לרבות פרסים עבור עבודות כתובות ופרסים עבור מומחים בתחום. הזכאות להיות מועמד מוגדרת באופן רופף: העבודה חייבת להיות מפורסמת בשנה שקדמה, והמומחים המועמדים חייבים להיות בחיים. כל סוגי הפנטזיה מתקבלות, ללא התייחסות לתת-ז'אנר או הסגנון. אם כי הדיון בסוגיה של האם יצירה מסוימת ניתנת להיכלל בהגדרה של "פנטזיה" נשארת בידיהם של משתתפי הכנס והשופטים בפאנל.

מבין כל הקטגוריות, לאלן דטלאו יש הכי הרבה מועמדויות וזכיות, עם 10 פרסי פנטזיה עולמית מ-42 מועמדויות בעיקר עבור האנתולוגיות שלה. אחריה, הסופר המועמד ביותר הוא טרי ווינדלינג עם 9 זכיות מתוך 30 מועמדויות וסטיבן ג'ונס עם 3 זכיות מתוך 28 מועמדויות. לג'פרי פורד יש מספר הזכיות הגבוה ביותר אחרי אלן דטלאו, 6 זכיות מתוך 14 מועמדויות, והוא בתיקו עם מספר הפרסים הגבוה ביותר עבור רומנים עם סטיבן קינג, 4 לכל אחד.

קישורים חיצוניים
----------------

ויקישיתוף מדיה וקבצים בנושא **פרס הפנטזיה העולמי** בוויקישיתוף
**עִירָא היָאִירִי** היה בנו של עקש התקועי שהיה מגיבורי דוד. היה מקורב לדוד המלך ולבניו ושירת לפני בניית בית המקדש הראשון, על פי פשט הפסוקים ככהן, אך תרגום יונתן ומפרשים אחרים פירשו את תואר "כהן" כסימן לגדולה ולא דווקא כהונה ממש.

יש מי שפירש, שעירא ובני דוד עבדו יחדיו בכהונה. הפסוקים:"וּבְנֵי דָוִד, כֹּהֲנִים הָיוּ". וכן "וְגַם, עִירָא הַיָּאִרִי, הָיָה כֹהֵן, לְדָוִד". פסוקים אלו "שוחזרו" על ידי הפרשן קלוסטרמן לפסוק: "ועירא ובני דוד היו כהנים לדוד". ככל הנראה הוא השתייך למשפחת היאירי שגרה בעבר הירדן המזרחי.

במסכת גיטין מבואר שהיה איש אשכולות אשר לא נראה כמוהו מימי משה רבנו איש אשר בו "תורה וגדולה במקום אחד".

במסכת מועד קטן מופיע בתור רבו של דוד המלך. עוד מסופר שדוד נהג בו בכבוד ואף ישב בפניו על הקרקע בעת שלמד ממנו תורה.

במסכת עירובין מובא שדוד המלך היה נותן את כל מתנות כהונה שהיו לו לעירא רבו.

במדרש רבה שיר השירים ובמסכת עירובין מובא שדוד המלך לא הראה לציבור את ידיעותיו בתורה כל זמן שעירא רבו היה חי.

הערות שוליים
------------

1. ↑  שמואל ב', פרק ח', פסוק יח'
2. ↑  שמואל ב', פרק כ', פסוק כו'
3. ↑  A. Klostermann, *Die Bücher Samuelis (SZ), r* München 1887 בפירושו לפסוקים הנזכרים.
4. ↑  דף נט' עמוד א'
5. ↑  **מסכת מועד קטן דף טז עמוד ב**

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007509964805171

 |
**סוזן בל פאד** (באנגלית: **Susan Bell Faed**;‏ 8 ביוני 1827 – 19 במאי 1909) הייתה אמנית סקוטית, ואחותם של שלושה אמנים ידועים: תומאס פאד, ג'ון פאד וג'יימס פאד. היא הייתה מדגמנת עבור כל שלושת האחים.

ביוגרפיה
--------

סוזן נולדה ב-8 ביוני 1827 כבת היחידה מבין ששת ילדיו של ג'יימס פאד (1777–1842), חקלאי חוכר, בבארלי היל, ג'ירטון בגלוואי, ואשתו מרי מק'ג'וך (1790–1866).

לאחר מות אביה ב-1842, עברו סוזן ואמה, ואחיה הצעיר ג'ורג', לאדינבורו. מכיוון שהם אינם מופיעים ברישומים עצמאיים, הגיוני להניח שהם חיו עם האח הבכור, ג'ון פאד. הוא גר בבית ג'ורג'יאני גדול מאוד ברובע סטוקברידג'. הם מופיעים במפקד האוכלוסין של 1851 לאחר מותו של ג'ורג' ב-1852, היא חזרה עם אמה לביתם הקודם. כנראה כדי לגור עם הדוד שלה.

היא הייתה אמנית מוכשרת שהציגה באקדמיה המלכותית הסקוטית מ-1867 עד 1899.

ב-1868 הצטרפה לאחיה תומאס בלונדון כנראה בעקבות מות אמה (1866).

היא הייתה נשואה רק לזמן קצר. ב-1887 בגיל 59 היא נישאה לאלמן מסטוקפורט, היא גרה איתו שנתיים לפני מותו. לא היו להם ילדים.

מקיץ 1902 ועד מותו של אחיה ג'ון באוקטובר אותה שנה היא טיפלה בו והוא נקבר בחצר הכנסייה של ג'ירטון.

סוזן נפטרה בארדמור ב-19 במאי 1909 והיא קבורה בחצר הכנסייה של ג'ירטון ליד אחיה ג'ון.

בית משפחת האמנים פאד בג'ירטון שרד והוא מבנה לשימור.

הערות שוליים
------------

1. ↑  The Faeds, www.gatehouse-of-fleet.co.uk
2. ↑  "Susan Bell Faed - Kirkcudbright Galleries | Dumfries and Galloway | Artists | Gallery".
3. ↑  Letters of John Faed (1819-1902) and James Faed (1821-1911) - Archives Hub".
4. ↑  Barlay Mill, Gatehouse of Fleet, Dumfries and Galloway".

|  |  |
| --- | --- |
| בקרת זהויות עריכת הנתון בוויקינתונים | 
* ULAN: 500074969

 |
הפתגם מיוחס לפילוסוף והתאולוג הנוצרי אוגוסטינוס (ציור מאת ג'רארד סגרס (אנ'))
**ברומא התנהג כרומאי** (בלטינית: **sī fuerīs Rōmae, Rōmānō vīvitō mōre; sī fuerīs alibī, vīvitō sīcut ibī**, מקוצר לעיתים קרובות **כשאתה ברומא...**), הוא פתגם המיוחס לקדוש הנוצרי אוגוסטינוס. משמעות הביטוי היא כי רצוי לעקוב אחר המוסכמות של האזור בו אתה גר או מבקר.

מקור הפתגם
----------

סנט מוניקה ובנה, סנט אוגוסטין, גילו כי מנהג רומא הוא שיש לצום ביום שבת, שם תכננו לבקר. אך הם לא היו רגילים לכך בעיר מגורם במילאנו. כשהתייעצו עם סנט אמברוז אמר: "כשאני כאן (במילאנו) אני לא צם בשבת, כשאני ברומא אני צם בשבת." מיוחס כי תשובה זו הביאה לאמירה "כאשר ברומא, עשה כפי שעושים הרומאים".

משמעות
------

כוונת הביטוי היא שהנימוס מחייב אדם המגיע למקום חדש, לשים לב להתנהג על פי מנהג המקום – גם כשהדברים זרים או לא מובנים לו.

מקבילות לפתגם
-------------

ביטוי דומה מופיע בתרבויות ושפות רבות. בשפות רבות, בצרפתית: "כשנמצאים בין זאבים צריך ליילל", ובסוואהילית: "כשאתה מסתובב בין אנשים שתומי עין, עצום עין אחת".

אזלת לקרתא הלך בנימוסיה
-----------------------

פתגם זהה הוא: **אֲזַלְתְּ לְקַרְתָּא הַלֵּךְ בְּנִימוּסֶיָה** או **עַלְתְּ לְקַרְתָּא הַלֵּךְ בְּנִימוּסֶיָה**, המוזכר בשמות רבה לגבי משה רבנו שעלה לשמיים ולא אכל לחם מכיוון שהמלאכים גם לא אוכלים.

ראו גם
------

* נימוסים

הערות שוליים
------------

1. ↑  Speake, Jennifer, ed. (2015). *Oxford Dictionary of Proverbs* (6th ed.). OUP Oxford. p. 269. ISBN 978-01-910-5959-9. OCLC 914473236.
2. ↑  Cresswell, Julia (2010). *Oxford Dictionary of Word Origins*. OUP Oxford. Rome; pp. 371–372. ISBN 978-01-995-4793-7. OCLC 965141221.
3. ↑  Marvin, Dwight Edwards (1922). *The Antiquity of Proverbs: Fifty Familiar Proverbs and Folk Sayings with Annotations and Lists of Connected Forms, Found in All Parts of the World*. G. P. Putnam's Sons. pp. 294–299. OCLC 978104222.
4. ↑  Brewer, Ebenezer Cobham (1900). *Dictionary of Phrase and Fable: Giving the Derivation, Source, Or Origin of Common Phrases, Allusions, and Words that Have a Tale to Tell* (3 ed.). Cassell. p. 1070. OCLC 258268902.
5. ↑  אם כבר אווז, שיהיה שמן, באתר www.ruvik.co.il
6. ↑  שמות רבה, פרשה מ"ז, פסקה ה'
**פביאן למואן** (בצרפתית: **Fabien Lemoine**; נולד ב-16 במרץ 1987) הוא כדורגלן צרפתי, המשחק בעמדת הקשר בלוריאן.

קריירה
------

למואן החל לשחק כדורגל במחלקת הנוער של סטפניס בריסו מהעיר ראן, לאחר כשש שנים במועדון עבר בגיל 12 למועדון א.ג.ל פוגרס. שנה לאחר מכן עבר לראן. לאחר כשבע שנים במחלקת הנוער של המועדון, עבר למואן לקבוצת הבוגרים בה שיחק ארבע שנים, בהן רשם 121 הופעות ליגה ושני שערים. בשנת 2011 נמכר למואן תמורת ארבעה מיליון אירו לסנט אטיין בה הפך לשחק הרכב. ב-17 באוגוסט 2016 כבש למואן את שער השוויון נגד בית"ר ירושלים בניצחון 1–2 בשלב הפלייאוף של מוקדמות הליגה האירופית. ביולי 2017 חתם הקשר לשלוש שנים בלוריאן.

נבחרת לאומית
------------

למואן רשם הופעה אחת בנבחרת צרפת עד גיל 21 בה שימש קפטן.

תארים
-----

סנט אטיין
* גביע הליגה הצרפתית (1): 2012/2013

קישורים חיצוניים
----------------

ויקישיתוף מדיה וקבצים בנושא **פביאן למואן** בוויקישיתוף
* פביאן למואן, ברשת החברתית טוויטר
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
**הכוחות המזוינים המלכותיים של ברוניי** (במלאית: **Angkatan Bersenjata Diraja Brunei**, בקיצור: **ABDB**) הם הכוחות הצבאיים של ברוניי. הם מורכבים מכוחות היבשה המלכותיים של ברוניי, הצי המלכותי של ברוניי וחיל האוויר המלכותי של ברוניי.

ראש הכוחות המזוינים המלכותיים של ברוניי הוא המפקד העליון, תואר המוחזק על ידי הסולטאן של ברוניי. הכוחות מנוהלים תחת משרד ההגנה.

הכוחות המזוינים המלכותיים של ברוניי הוקמו ב-31 במאי 1961 בתמיכה בריטית, תאריך זה מצוין מדי שנה כיום הכוחות המזוינים.

מבנה
----

### זרועות

#### כוחות היבשה המלכותיים של ברוניי

כוחות היבשה המלכותיים של ברוניי (Tentera Darat Diraja Brunei) הם בגודל חטיבה המורכבת משלושה גדודים וגדוד תמיכה. תפקידם של כוחות היבשה המלכותיים של ברוניי הוא לשמור על ביטחון ברוניי ולהגן על ריבונות המדינה. תחום האחריות העיקרי של כוחות היבשה הוא להתנגד לכל איום מתוך המדינה או מחוצה לה ולשמור על שלום וביטחון במדינה. כוחות היבשה המלכותיים של ברוניי הם הגדולים מבין הכוחות המזוינים.

#### חיל האוויר המלכותי של ברוניי

חיל האוויר המלכותי של ברוניי (Tentera Udara Diraja Brunei) הוא כוח קטן המבוסס בעיקר על מסוקים שתפקידו לתמוך בשאר הזרועות של הכוחות המזוינים ולהגן על המרחב האווירי של ברוניי. החיל הוקם בשנת 1965 ומורכב ממגוון מסוקים, כולל: 10 בל 212 ו-4 סיקורסקי S-70.

בנוסף יש לחיל האוויר כ-4 מטוסי אימון מסוג Pilatus PC-7 ומטוס תובלה IPTN CN-235. ב-7 באוקטובר 2014, ברוניי רכשה מטוס תובלה מסוג יחיד מסוג C-130J עם חלקי חילוף ותמיכה לוגיסטית תמורת 343 מיליון דולר.

#### הצי המלכותי של ברוניי

הצי המלכותי של ברוניי (Tentera Laut Diraja Brunei) הוא כוח ההגנה הימי של ברוניי. מדובר בכוח קטן אך מצויד היטב יחסית שאחריותו העיקרית היא לבצע משימות חיפוש והצלה ולהרתיע ולהגן על מימי ברוניי מפני תקיפות של כוחות ימיים.

גיוס
----

רק אזרחי ברוניי ממוצא מלאי רשאים להתגייס לכוחות המזוינים המלכותיים של ברוניי. שירות צבאי אינו חובה לאף פלח באוכלוסייה, אין גיוס חובה. גם נשים וגם גברים משרתים בצבא.

קישורים חיצוניים
----------------

ויקישיתוף מדיה וקבצים בנושא **הכוחות המזוינים המלכותיים של ברוניי** בוויקישיתוף
* 

* אתר האינטרנט הרשמי של הכוחות המזוינים המלכותיים של ברוניי

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0463 1862

 |
**ג'אנר ארקין** (בטורקית: **Caner Erkin**; נולד ב-4 באוקטובר 1988) הוא כדורגלן טורקי המשחק בעמדת הקיצוני שמאלי והמגן שמאלי באיסטנבול בשאקשהיר ובנבחרת טורקיה.

קריירת מועדונים
---------------

ארקין החל את הקריירה המקצועית שלו בתחילת עונת 05–2004 עם הקבוצה הטורקית, מאניסאספור, שבזמנו שיחקה בליגה הטורקית השנייה. באותה עונה העפיל ארקין עם קבוצתו לליגה הטורקית הראשונה. בחלון ההעברות של אמצע העונה בינואר 2007, ארקין עבר לקבוצה הרוסית, צסק"א מוסקבה, בעבור סכום של כשלושה וחצי מיליון יורו. הוא זכה להיות חלק בשתי הזכיות של צסק"א בסופר קאפ הרוסי.

בסוף חודש אוגוסט 2009, גלאטסראיי השאילה את ארקין לעונה אחת ממוסקבה והייתה באפשרותה של הקבוצה הטורקית לקנות אותו בסיום העונה. תחילה ארקין שיחק בעמדת המגן השמאלי ושותף בעיקר כמחליף להקאן בלטה, אך במהלך העונה, המאמן פרנק רייקארד שיתף אותו בעמדה מתקדמת יותר כקיצוני שמאלי הודות ליכולות ההתקפיות הנהדרות שלו. הוא כבש את שערו הראשון במדי האדומים בגביע הטורקי נגד טרבזונספור.

בתום עונת 10–2009, גלאטסראיי לא ניצלה את אפשרות הרכישה של ארקין והוא היה נחוש לעבור לקבוצה היריבה, פנרבחצ'ה. פנרבחצ'ה שילמה עליו שני מיליון יורו בחוזה לארבע שנים עד לסוף חודש יוני 2014. ארקין שותף במהירות כמחליף לעמדת הקיצוני שמאלי. ארקין יכול לשחק גם כמגן שמאלי וגם כקשר שמאלי ובגלל עובדה זו הקנה לעצמו יותר דקות משחק.

ב-1 ביוני 2016, חתם ארקין חוזה לשלוש שנים בקבוצה האיטלקית אינטר מילאנו.

ב-30 באוגוסט 2016 הושאל ארקין לבשיקטש. ב-7 ביוני 2017, ארקין חתם בבשיקטאש תמורת 750 אלף אירו שהועברו לידי אינטר.

ב-6 באוגוסט 2020 חזר ארקין לפנרבחצ'ה וחתם לשנתיים.

נבחרת טורקיה
------------

ארקין ערך את הופעת הבכורה שלו במדי הנבחרת בגיל 17 במשחק ידידות נגד נבחרת גאנה בחודש מאי 2006. השער הראשון שלו הגיע שש שנים לאחר מכן במשחק נגד נבחרת אוקראינה.

קישורים חיצוניים
----------------

ויקישיתוף מדיה וקבצים בנושא **ג'אנר ארקין** בוויקישיתוף
* ג'אנר ארקין, ברשת החברתית פייסבוק
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת טורקיה – יורו 2016** |
| --- |
| 1 באבאדז'אן • 
2 סמיח • 
3 בלטה • 
4 צ'אליק • 
5 נורי • 
6 צ'להאנולו • 
7 גקהאן • 
8 סלצ'וק • 
9 קנק • 
10 ארדה • 
11 שאהן • 
12 אונור •
13 קויבאשי • 
14 אוגוזהאן •
15 טופאל •
16 אוזאן •
17 בוראק •
18 ג'אנר •
19 יונוס •
20 שאן •
21 מור •
22 שאנר •
23 הארון •
מאמן: טרים | טורקיהטורקיה |
**qBittorrent** היא תוכנת לקוח של ביטורנט חופשית וחוצת פלטפורמות. בקצה האחורי התוכנה משתמשת בספריה libtorrent.

qBittorrent כתובה בשפת ++C ובכך היא יישום מקורי, היא גם משתמשת במעטפת Qt. מנוע החיפוש האופציונלי שלה כתוב בשפת פייתון, והמשתמשים יכולים לבחור שלא להתקין פייתון על המערכת ולא להשתמש במנוע החיפוש.

qBittorrent נועדה להיות בעלת טביעת רגל קטנה, חזקה, אטרקטיבית ואינטואטיבית מבחינה ויזואלית מעבר לסיפוק הפונקציות הקיימות במוצרים אחרים. qBittorrent היא ניסיון לספק תחליף שווה ערך לתוכנה הקניינית μTorrent, בקוד פתוח, בריבוי פלטפורמות, ובתוספת פונקציה של הזרמה, כך שניתן לצפות בקובצי וידאו תוך כדי הורדתם.

qBittorrent מציעה כרגע פונקציונליות דומה לתוכנות אחרות כמו Vuze, אך ללא צורך ב-Java Virtual Machine.‏ qBittorrent דורשת פייתון רק עבור מנוע החיפוש שלה בעוד שתוכנות אחרות כמו Deluge ו-BitTornado דורשות פייתון לפרוטוקול ביטורנט עצמו.

תכונות
------

חלק מהתכונות הקיימות ב-qBittorrent:

* הורדה רציפה (הזרמת קובצי טורנט של מדיה)
* תמיכת יוניקוד זמינה ב-35 שפות (כולל עברית)
* זמינות למגוון פלטפורמות (Windows, Linux, Mac os x)
* קורא RSS משולב
* הצפנה ושימוש בפרוטוקולים DHT, PeX, LSD, UPnP, NAT-PMP, µTP
* סינון וקביעת תורים ועדיפויות בהורדת קובצי טורנט
* תזמון רוחב הפס שיצרך להעלאה או להורדה
* סינון כתובות IP
* תואם IPv6
* הגדרת שרתי טורנט
* כלי ליצירת קובצי טורנט
* שליטה מרחוק דרך ממשק אינטרנטי מאובטח

קישורים חיצוניים
----------------

ויקישיתוף מדיה וקבצים בנושא **QBittorrent** בוויקישיתוף
* 

* אתר האינטרנט הרשמי של QBittorrent (באנגלית)

הערות שוליים
------------

1. ↑  האתר הרשמי של qBittorrent
צוערים בקורס רבנים צבאיים במסדר
צוערים בקורס רבנים צבאיים בשיעור בבית הספר לקצינים
**קורס רבנים צבאיים** בצה"ל הוא קורס המכשיר רבנים ליחידות צה"ל. הקורס מיועד לחיילי מילואים המעוניינים לכהן כרבנים צבאיים. מטרתו העיקרית של הקורס היא להכשיר רבנים צבאיים במילואים עבור יחידות המילואים של צה"ל, אך מעטים מבוגרי הקורס עוברים לתפקידי קבע.

אורכו של הקורס שישה שבועות, והוא מתקיים בחודשי הקיץ בבית הספר לקצינים של צה"ל (בה"ד 1). חציו הראשון הוא קורס כללי להכשרת קציני מילואים הכולל חומר לימודי זהה לקורס קצינים לחיילים סדירים, וחציו השני הוא השלמה חילית של חיל הרבנות הצבאית. בסיום הקורס מוענקות לבוגריו דרגות סגן במילואים (סרן מעל לגיל 30) וסיכת מ"מ. חלק קטן מבוגרי הקורס מתקבלים לשירות קבע, על פי החלטת הרב הצבאי הראשי ומפקדי היחידות, ולאחר סדנת הכשרה נוספת.

תנאי הקבלה לקורס
----------------

בעבר, תנאי הסף לקבלה לקורס היו סמיכה לרבנות על ידי שני רבני עיר. החל מתקופת כהונתו של הרב אביחי רונצקי כרב הצבאי הראשי הוקלו תנאי הסף, והוחלט להסתפק במכתב המלצה מראש הישיבה שבה למד המועמד. בנוסף, על המועמדים להיות בוגרי שירות חובה מלא (כלומר, סיום המסלול - הסדר, שלוש שנים, וכדומה), מעל גיל 25, ובעלי השכלה תורנית של חמש שנות לימודים ישיבתיים גבוהים לאחר גיל 18.

קישורים חיצוניים
----------------

* קורס רבנים צבאיים, רישום לקורס

| הרבנות הצבאית |
| --- |
| תחומי סמכות | הלכה צבאית • גיור חיילים מעוניינים • כשרות בצה"ל • נישואין לחיילים המעוניינים • קבורת חללים • כתיבת ובדיקת ספרי תורה, תפילין, מזוזות ומגילות לבסיסי צה"ל |    |
| רבנים צבאיים ראשיים | הרב שלמה גורן • הרב מרדכי פירון • הרב גד נבון • הרב ישראל וייס • הרב אביחי רונצקי • הרב רפי פרץ • הרב אייל קרים |
| חזנים צבאיים ראשיים | משה קראוס • אברהם כרמל • אריה בראון • חיים ויינר • שי אברמסון |
| ערכים קשורים | השירות הדתי • קורס רבנים צבאיים • מקהלת הרבנות הצבאית |
**פוספטוזאורוס** (שם מדעי: ***Phosphatosaurus***; מילולית: "לטאת זרחן") הוא סוג נכחד של דמוי-תנין אשר התקיים בתחילת תקופת האאוקן בצפון אפריקה שלפני 48.6 מיליון שנה מזמננו. התנין הקדום השתייך למשפחה הקדומה דריוזאוריים (Dyrosauridae), הקרובה לפולידוזאוריים.

תיאור
-----

זהו סוג שתואר ב-1955 בידי Bergounioux ונכלל מין אחד - *Phosphatosaurus gavialoides*, הקרוי עקב מבנהו הדומה לגוויאל. המאובנים שלו התגלו בתוניסיה, מאלי, אף שנמצאו מאובנים לא מזוהים מניז'ר שאולי השתייכו לסוג זה, אך הדבר לא ברור לחלוטין.

הפוספטוזאורוס היה הגדול שבבני משפחתו באורך של 9 מטרים, מה שהופך אותו בקלות לאחד מהגדולים שבתניני הפלאוגן. היו לו לסתות צרות אך בעלות שיניים עבות וקהות יחסית, בעל חוטם עם קצה עגלגל ומספר שקעי שיניים זוגיות לאורך הלסת התחתונה, מה שכנראה עזר לבעליה לתפוס דגים. הוא דמה מאוד לסוג *Sokotosuchus* מהקרטיקון, מה שהופך אותו למעין טקסון לזרוס, שנעלם מהממצאים עד האאוקן. 

דמוי-תנין זה היה דומה אולי בהתנהגותו לגוויאל הודי וניזון בעיקר מדיג, אם כי גודלו עזר לו גם להתגבר על טרף יבשתי לאורך הנהרות צפון של אפריקה הקדומה.

קישורים חיצוניים
----------------

ויקישיתוף מדיה וקבצים בנושא **פוספטוזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

הערות שוליים
------------

1. ↑  Bergounioux, F. M. (1956). "Les reptiles fossiles des dépôts phosphatés sud tunisiens". Annales des Mines et de la Géologie. 15: 105
2. ↑  Hill, R. V.; McCartney, J. A.; Roberts, E. M.; Bouaré, M. L.; Sissoko, F.; O'Leary, M. A. (2008). "Dyrosaurid (Crocodyliformes: Mesoeucrocodylia) fossils from the Upper Cretaceous and Paleogene of Mali: implications for phylogeny and survivorship across the K/T Boundary" (PDF). American Museum Novitates (3631): 15–17. doi:10.1206/598.1. S2CID 56118152.
**ברקודה אוסטרלית** (שם מדעי: ***Sphyraena novaehollandiae***) הוא מין של דג טורף מהיר ממשפחת האספירניים אשר חי במימי החופים של דרום-מזרח האוקיינוס השקט ליד אוסטרליה.

מאפיינים והתנהגות
-----------------

הברקודה האוסטרלית מגיעה לאורך מרבי של 1.1 מטר ולמשקל של עד 5 ק"ג והיא בעלת מבנה דמוי-טורפדו העוזר לה להאיץ אחרי טרף במים. צבעה כסוף-כחלחל עם בטן לבנה סנפירי גב וזנב צהובים. הראש גדול ובעל לסת ארוכה מלאה שיניים חדות והיא בעלת סנפירים קצרים וזנב גדול הנותן לה כוח תאוצה. 

ברקודה זו קטנה יחסית לקרובותיה ומצויה לאורך חופי ימים רדודים באזור דרום-אוסטרליה בין ויקטוריה לטסמניה וכן בניו זילנד וקיריבטי. תצפיות מאזורים רחוקים יותר נובעים כנראה מטעות בזיהוי המין. הברקודה שוחה במים קרירים לאורך אזורי חוליות, אצות פורחות או עשב ימי מסוג Zostera.

הברקודה היא טורפת מובהקת הניזונה ממיני דגים אחרים, סרטנים, דיונונים ומדוזות אחריהם היא עוקבת מתפרצת ממארב מוסווה. היא ניזונה בעיקר מחסילוני Metapenaeopsis, מיני מדוזות דרומיות ומהדג Haletta semifasciata. היא יכולה לטרוף גם טרף גדול כמו שפודניים וכמה דיונונים גדולים.

הברקודות מתחילות להתרבות בגיל שנתיים ונודדים למים עמוקים לשם כך, שם הם משריצים למים אלפי ביצים. ברקודות ממין זה יכולות לחיות מעל 20 שנה.

קישורים חיצוניים
----------------

ויקישיתוף מדיה וקבצים בנושא **ברקודה אוסטרלית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* FB
* ITIS
* NCBI
* GBIF
 |
**דייוויד בירד** (באנגלית: **David Lyster Bird**‏; נולד ב-29 במרץ 1946) הוא שחקן ברידג' בריטי, המפורסם יותר ככותב ספרי ברידג'. בירד כתב יותר ממאה ספרי ברידג', יותר מכל כותב ספרי ברידג' אחר. במרץ 2010 פרסם את ספרו המאה. שנה אחרי זה עבר את טרנס ריס במספר הספרים שכתב, כאשר הגיע ל-108 ספרים. חלק מספריו נכתבו ביחד עם שחקני ברידג' מפורסמים וכותבי ספרי ברידג' בולטים. בין השאר כתב ספרים ביחד עם טרנס ריס, גאייר הלגמו, רון קלינגר,טוני פורסטר, עומר שריף, מרטין הופמן וברברה סיגרם. 
בנוסף לכתיבת ספרים, כתב על ברידג' בעיתונים כמו: The Mail on Sunday, London Evening Standard. הוא תרם ככותב לעיתוני ברידג'. 
את הרשימה המלאה של הספרים שכתב אפשר למצוא באתר האינטרנט BridgeGuys.

בירד נולד בלונדון ומתגורר באיסטליי (Eastleigh) שליד סאות'המפטון.

ראו גם
------

* טרנס ריס
* ויקטור מולו

קישורים חיצוניים
----------------

* David Bird, Bridgeguys
* David Bird (bridge writer), World Bridge Federation

הערות שוליים
------------

1. ↑  English Bridge: The EBU members' magazine, April 2010, p20
2. ↑  Bridge Bulletin, American Contract Bridge League, April 2011, p45.
3. ↑  David Bird, Bridgeguys]

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90767022
* ISNI: 0000 0001 1700 8947
* LCCN: n83019058
* NTA: 073679542
* VIAF: 119369666
* WorldCat: lccn-n83019058

 |
**ג'אפה נדוראם** (בצרפתית: **Japhet N'Doram**; נולד ב-27 בפברואר 1966) הוא כדורגלן עבר צ'אדי ששיחק בעמדת החלוץ.

קריירה
------

נדורם התחיל את הקריירה שלו במחלקת הנוער של טורביון המקומית. אחרי 6 שנים בקבוצה עבר לטונר יאונדה הקמרונית במדיה שיחק שנתיים.

בקיץ 1990 נדורם חתם בנאנט מליגת העל הצרפתית. ב-22 בספטמבר 1990 ערך את הופעת הבכורה שלו בקבוצה בניצחון 1–2 נגד סנט אטיין, בו גם הבקיע את שער הבכורה שלו בקבוצה. בעונת 1994/1995 בישל 12 שערים והיה שותף לזכייה של המועדון באליפות צרפת אחרי 12 עונות. ב-27 בספטמבר 1995 הבקיע בהפסד 1–3 לפנאתינאיקוס היוונית במסגרת שלב הבתים של ליגת האלופות. מאוחר יותר באותה עונה הבקיע בחצי הגמר נגד יובנטוס.

בקיץ 1997 חתם במונקו. ב-9 בנובמבר 1997 נפצע במהלך משחק הליגה נגד נאנט ונאלץ לפרוש מכדורגל. אחרי הפרישה מונה לסקאוט של המועדון.

ב-28 ביוני 2005 חזר לנאנט כמנהל מקצועי. בפברואר 2007 הפך למנהל הקבוצה. תפקיד אותו עזב בסיום העונה אחרי שנאנט ירדה לליגה השנייה.

כיום מתגורר בצרפת, בנו הוא הכדורגלן קווין נדוראם המשחק במץ.

קישורים חיצוניים
----------------

* פרופיל, באתר Transfermarkt
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**רבקה קרטין דינור** (14 בפברואר 1943 - 11 בנובמבר 2006) הייתה שחיינית ישראלית, אלופת ישראל בשחייה.

ביוגרפיה
--------

קרטין נולדה בחיפה ליוסף ובינה קרטין היא התאמנה בקבוצת מכבי חיפה.

### 1958

באליפות ישראל שנערכה בבריכת בת גלים שבחיפה בספטמבר 1958 זכתה קרטין במדליית כסף במשחה ל-100 מטר חופשי בתוצאה של 1:17.2 דקות, אחרי שושנה ריבנר מברית מכבים עתיד (1:10.8 דקות) ולפני ירדנה שאל מהפועל גוש זבולון (1:20.8 דקות).

### 1959

באליפות ישראל שנערכה בבריכת בת גלים באמצע אוקטובר 1959 זכתה קרטין בשתי מדליות, כסף וארד. מדליית כסף, במשחה ל-100 מטר חופשי בתוצאה של 1:15.6 דקות, אחרי גלי להב מהפועל תל עמל (1:11.5 דקות) ולפני רמה קורין מהפועל עמק הירדן (1:19.5 דקות) ומדליית ארד במשחה ל-400 מטר חופשי בתוצאה של 6:48.7 דקות, אחרי גלי להב (5:58.8 דקות) ורמה קורין (6:29.1 דקות).

### 1960

#### אלופת ישראל

באליפות ישראל שנערכה בבריכת בת גלים באוקטובר 1960, זכתה קרטין ב-3 מדליות אישיות, זהב ו-2 כסף. מדליית זהב במשחה ל-100 מטר חופשי בתוצאה של 1:13.8 דקות, לפני חנה מרון מברית מכבים עתיד (1:17.8 דקות) ותלמי מהפועל גוש זבולון (1:18.3 דקות). מדליות כסף, במשחה ל-400 מטר חופשי בתוצאה של 6:08.9 דקות, אחרי חנה מרון (6:06.6 דקות) ולפני נורית שלו מהפועל בית שאן (6:16.2 דקות) ובמשחה ל-100 מטר גב בתוצאה של 1:31.9 דקות, אחרי נוגה הררי מהפועל עמק הירדן (1:26.1 דקות) ולפני הירשפלד מהפועל אפיקים (1:32.4 דקות).

חיים אישיים
-----------

ב-2 בנובמבר 1963 נישאה קרטין ליוסף דינור. לזוג נולדו 3 ילדים שתי בנות ובן. הם התגרשו במרץ 1984.

קישורים חיצוניים
----------------

* יוסף טלקי, אורות וצללים בשתי אליפויות שחיה ארציות, דבר, 19 באוקטובר 1958
* רבקה קרטין דינור, באתר *Geni*

הערות שוליים
------------

1. ↑  ב. מ. עתיד זכתה באליפות השחיה, הַבֹּקֶר, 28 בספטמבר 1958
2. ↑  טראובר ולהב הצטיינו באליפות השחייה, על המשמר, 18 באוקטובר 1959
3. ↑  כ. עמוס, קרבות מרתקים בתחרויות השחיה, מעריב, 16 באוקטובר 1960
4. ↑  שלמה מוזר, שחייני הפועל גוש-זבולון זכו באליפות ישראל, דבר, 16 באוקטובר 1960
**ברקודה אפרה** (שם מדעי: ***Sphyraena Afra***) הוא מין של דג טורף מהיר ממשפחת האספירניים ואחד מבני המשפחה הגדולים ביותר, קרוב למין הטורפני ברקודה ענקית.

תיאור
-----

הברקודה היא דג מוארך ושרירי באורך של עד 205 ס"מ ומשקל של 50 ק"ג. היא בעלת לסתות ארוכות וצרות בעלות ניבים בולטים מהלסת התחתונה, אשר ארוכה יותר מהעליונה. לברקודה יש זוג סנפירים גביים נמוכים אך נוקשים, סנפירי חזה קטנים וזנב חזק ושרירי. היא יכולה להאיץ במים במהירות גבוהה. 

הברקודה חיה עם קרוביה בחבורות קטנות בשנים הראשונות אך הפרטים הבוגרים חיים לבדם. היא טורפת ממארב של דגי גרם שונים וחסילונים, אותם היא תופסת בהפתעה על לסתותיה החזקות והשיניים החדות העושות בהם פצעים עמוקים.

מין ברקודה זו חיה רק באוקיינוס האטלנטי הטרופי שלחופי מערב אפריקה ואפריקה הדרומית בין מאוריטניה לנמיביה. היא חיה באוקיינוס, בחופים, מפרצים, לגונות ואף בשפכי נהרות כמו בדלתת הניז'ר ובקרבת מנגרובים.

הברקודה נידוגה לעיתים למאכל וגם נתפסת ברשתות דייגים בטעות. עם זאת היא לא מצויה בסכנה בטבע.

קישורים חיצוניים
----------------

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ITIS
* GBIF
 |

הערות שוליים
------------

1. ↑  ברקודה אפרה באתר הרשימה האדומה של IUCN
**רבקה חוואלס-ליכטנפלד** (10 בפברואר 1928 – 23 בינואר 2017) הייתה שחמטאית ליטאית-ישראלית, ציירת וספרית וניצולת שואה.

זכתה באליפות וילנה לנשים ופעמיים באליפות ליטא לנשים. אלופת ישראל לנשים השנייה (1957). ייצגה את ישראל באליפות אסיה לנשים, שהתקיימה בחיפה ב-1958. מאמניה היו אלופי ליטא, יצחק ויסטנייצקי וזאב (אלכסנדר) מאכט.

ביוגרפיה
--------

רבקה חוולאס נולדה בווילנה לחוה לאה ברוסקין ולמשה חוולאס, יהודים אורתודוקסים, כרביעית מתוך חמישה אחים.

עלתה לישראל מווילנה יחד עם בעלה יוסף ליכטנפלד, לו נישאה בנישואים אזרחיים, בשנת 1955 והם היו מראשוני המתיישבים באשדוד ים. לאחר שזכתה ב-1957 באליפות ישראל בשחמט והייתה גם לציירת ולדמות מוכרת, למדה ספּרות נשים על מנת לסייע לבעלה, בהתאם לבקשתו, במספרה שפתח בפחון במעברה בה התגוררו. בתום לימודיה הפכה לספרית הראשונה באשדוד. ליכטנפלד-חוולאס מעידה כי שנאה את עבודתה.
  
 בשנת 1966 בעודם נשואים (ללא ילדים), יוסף היגר לבדו לוונקובר, קנדה. בשנת 1973 תבעה רבקה בבית הדין הרבני באשדוד קבלת מזונות מבעלה בנפרד, אך בית הדין דחה את התביעה בטענה שלא נישאה כדת משה וישראל. בשנת 1980 הגישה רבקה בשנית תביעה לבית הדין הרבני, שקבע כי רבקה יכולה להינשא מחדש, אך רק כעבור 11 שנה, בשנת 1991, שינה משרד הפנים את מעמדה האישי מ"נשואה" ל"גרושה".

הישגים בולטים בשחמט
-------------------

* 1954 - זכתה במקום ראשון באליפות ליטא לנשים (לאחר שלוש פעמים שבהן מוקמה במקומות 4, 3 ו-2).
* 1955 - זכתה בפעם השנייה ברציפות באליפות ליטא לנשים.
* 1957 - זכתה באליפות ישראל הראשונה לנשים, שהתקיימה בבית סוקולוב בתל אביב לאחר שצברה 6.5 נקודות מ-7 אפשריות (נקודה יותר מסגניתה).

פעילותה בתחום הציור
-------------------

בתיכון בווילנה למדה ליכטנפלד ציור, דקורציה וקומפוזיציה. עם עלייתה לישראל למדה ציור בבית הספר לאמנות קלישר בהדרכתו של הצייר אריה מרגושילסקי. לאחר מכן השתלמה אצל אמנים בפריז, בעיקר לצידו של אחיה רפאל חוואלס. הציגה בגלריות בישראל ובאירופה. יזמה בהתנדבות פרויקטים קהילתיים באשדוד, וביניהם ניוד של יצירותיה ושל אמנים אחרים למתנ"סים ולבתי ספר (פרויקט שפעיל עד היום בזכותה), עיצוב תפאורות והשתתפות בימי אמן בבתי ספר. סגנונה אימפרסיוניסטי והיא מציירת נוף וטבע. ה
  
 בשנת 2010 זכתה באות מפעל חיים בתחום האמנות במסגרת "אות מכחול הזהב" של עיריית אשדוד.

קישורים חיצוניים
----------------

| עיינו גם בפורטל: |
| --- |
|  | **פורטל שחמט** |

* ציור 'כד פרחי קאלות אדומים' של רבקה חוואלס-ליכטנפלד באתר גלריית אגוזי
* שאול הון, הוכתרה המלכה, מעריב, 16 באוקטובר 1957
* משה אדמון, הפריזורות של ליכטנפלד: על הספר הראשון באשדוד, באתר nrg‏, 23 באוגוסט 2011
* יאיר הרוש, משרד הפנים החליט: ניצולת השואה גרושה, באתר mynet (כפי שנשמר בארכיון האינטרנט), 12 בפברואר 2012

הערות שוליים
------------

1. ↑  משה אדמון, הפריזורות של ליכטנפלד: על הספר הראשון באשדוד, באתר nrg‏, 23 באוגוסט 2011
2. ↑  יאיר הרוש, משרד הפנים החליט: ניצולת השואה גרושה, באתר mynet (כפי שנשמר בארכיון האינטרנט), 12 בפברואר 2012
3. ↑  יפעת גדות, הזוכים באות מכחול הזהב 2010, באתר News1 מחלקה ראשונה‏, 25 באפריל 2010

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007318829605171
* VIAF: 11149842000002842597
* WorldCat: viaf-11149842000002842597

 |
**פרנצ'ישק טפה** (בפולנית: **Franciszek Tepa**‏; 17 בספטמבר 1829 – 23 בדצמבר 1889) היה צייר ריאליסטי פולני, שהתמחה בפורטרטים ובנושאים אוריינטליסטים.

במהלך המהפכות של שנת 1848, טפה היה מעורב פוליטית בתנועת העצמאות. הוא הפיק סדרת דיוקנאות של מנהיגי פולין של מרד נובמבר נגד חלוקת פולין. הוא נכלא כאסיר פוליטי בהיותו בבירת אוסטרו-הונגריה וינה.

ביוגרפיה
--------

אביו היה קונדיטור. את לימודיו האמנותיים החל ב"אקדמיה סטנובה" עם יאן מסקובסקי בין השנים 1842–1844, ואחר כך למד באקדמיה לאמנויות יפות בווינה בין השנים 1847–1848, שם למד אצל פרדיננד וולדמולר.

המשיך באקדמיה לאמנויות יפות, מינכן בין השנים 1849–1852, שם היה מורו וילהלם קאולבך. ובפריז בין השנים 1854 עד 1860, תחת הדרכתו של ארי שפר וליאון קוגניט בהיותו בווינה הוא השתתף במהפכות של 1848.

פרנצ'ישק טפה, דיוקן עצמי 1852
בשנת 1852, יחד עם אדם יוזף פוטוצקי והעיתונאי מאוריסי מאן (1814–1876), יצא טפה לטיול דרך יוון, מצרים וארץ ישראל והביא את הדוגמאות הראשונות לציירים האוריינטליסטים הפולנים.

הוא גם הביא כמה עתיקות שהוצגו מאוחר יותר באוסולינאום.

עם שובו מפריז בשנת 1860, התיישב באופן קבוע בלבוב, שם הפיק עבודות על חיי העם והנופים המקומיים מטעם הרוזן ולדז'ימייז' דזידושקי, מייסד "מוזיאון המדינה להיסטוריה של הטבע".

במהלך תקופה זו הוצע לו תפקיד כפרופסור באקדמיה לאמנויות בקרקוב, אך הוא סירב בגלל רצונו להישאר בלבוב.

הוא התמחה בפורטרטים, התפרסם בזכות המיניאטורות שצוירו על שנהב והעביר שיעורים.

רבות מיצירותיו נותרו בלבוב כאשר האזור עבר לשליטת אוקראינה לאחר מלחמת העולם השנייה.

גלריה
-----

* ילדי משפחת פוטוצי ילדי משפחת פוטוצי
* ליד אלכסנדריה ליד אלכסנדריה
* נער מפודוליהנער מפודוליה
* במדבר במדבר

קישורים חיצוניים
----------------

ויקישיתוף מדיה וקבצים בנושא **פרנצ'ישק טפה** בוויקישיתוף
* פרנצ'ישק טפה, באתר "Find a Grave" (באנגלית)

הערות שוליים
------------

1. 1 2  Franciszek Tepa, www.kuriergalicyjski.com
2. 1 2  Franciszek Tepa (1828 - 1889, Polska). (ארכיון)

|  |  |
| --- | --- |
| בקרת זהויות עריכת הנתון בוויקינתונים | 
* GND: 103344457X
* ISNI: 0000 0004 0165 6482
* RKD: 460739
* SUDOC: 230170242
* VIAF: 296091091
* WorldCat: viaf-296091091

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"פרנצ'ישק טפה"**.
**פרדריק ויליאם גרין** (באנגלית: **Freddie Green**; ‏ 31 במרץ 1911 - 1 במרץ 1987) היה גיטריסט ג'אז אמריקאי אשר ניגן בגיטרת קצב בתזמורת קאונט בייסי במשך קרוב ל-50 שנה.

ילדות והשכלה
------------

גרין נולד בצ'ארלסטון, קרוליינה הדרומית ב-31 במרץ 1911. הוא נחשף למוזיקה מגיל צעיר, ולמד לנגן בבנג'ו לפני שבחר בגיטרה בתחילת גיל העשרה. חבר של אביו, ששמו סם ווקר, לימד את פרדי הצעיר לקרוא מוזיקה ועודד אותו להתמיד בנגינה בגיטרה. ווקר כפי הנראה העניק לפרדי את ההזדמנות להופעתו הראשונה, נגינה עם להקה מקומית שאותה ווקר ניהל. חבר אחר בלהקה היה ויליאם "קט" אנדרסון, שלימים הפך לחצוצרן בעל מוניטין שניגן לצד מוזיקאי ג'אז בולטים כגון דיוק אלינגטון.

קריירה
------

סמוך לזמן זה הוריו של גרין נפטרו, והוא עבר לניו יורק לגור עם דודתו ולהמשיך בלימודיו. המעבר פתח עבורו עולם מוזיקלי חדש. עוד כשהיה בן עשרה, הוא התחיל לנגן תמורת תשלום במועדונים בעיר, והחל לצבור מוניטין. באחת מהופעותיו אלה הבחין בו מגלה הכישרונות ג'ון האמונד, אשר זיהה את הפוטנציאל שטמון בגרין והציג אותו בפני קאונט בייסי.

ב-1937, בייסי וחברי ההרכב שלו ביקרו באחת מהופעותיו של גרין. בייסי אהב את ששמע, הציע לגרין להצטרף להרכב שלו, וגרין נענה בחיוב להצעה. למעט הפוגה קצרה אחת, גרין נשאר כציר חשוב בתזמורתו של בייסי למשך חמישים השנים הבאות.

> 
> "אף פעם לא צריך לשמוע את הגיטרה בעצמה. היא צריכה להיות חלק מהתופים כך שתישמע כאילו שהמתופף מנגן אקורדים – כאילו תוף הסנר הוא בלה מז'ור או ההיי-הט ברה מינור."
> 
> 
> 
> — פרדי גרין
> 

לאורך הקריירה שלו, גרין ניגן גיטרת קצב, כשהוא מלווה מוזיקאים אחרים, ורק לעיתים נדירות ניגן קטעי סולו. "חוש התזמון המשובח שלו .. ותחושת ההרמוניה השופעת ... עזרו לו לבסס את תפקיד גיטרת הקצב כחלק חשוב של כל חטיבת קצב". גרין החליף בנגינתו אקורדים בתכיפות, לעיתים קרובות בכל פעמה במקום בכל תיבה. באיצבוע האקורדים הוא לעיתים קרובות כיסה ארבעה מיתרים באצבעות ידו השמאלית, כאשר הוא לוחץ רק בחלק מהאצבעות על המיתרים כך שיפיקו צליל, ואצבעותיו האחרות מעמעמות את צלילי יתר המיתרים.

גרין חיבר את הלהיט Corner Pocket של הארי ג'יימס.

גרין נפטר מהתקף לב בלאס וגאס, נבדה, בגיל 75.

קישורים חיצוניים
----------------

* פרדי גרין, במסד הנתונים הקולנועיים IMDb (באנגלית)
* פרדי גרין, באתר AllMusic (באנגלית)
* פרדי גרין, באתר MusicBrainz (באנגלית)
* פרדי גרין, באתר Discogs (באנגלית)
* פרדי גרין, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007318277705171
* BIBSYS: 1004462
* BNE: XX1386939
* BnF: cb138946938 (data)
* GND: 119426277
* ICCU: DDSV008232
* ISNI: 0000 0000 8164 8167
* LCCN: n87134730
* MusicBrainz: 28048233-38da-4cee-910b-1a1242ea76be
* NKC: ola2002157320
* NLA: 35371795
* SNAC: w6902bw5
* SUDOC: 077441400
* Trove: 929307
* VIAF: 92246442
* WorldCat: lccn-n87134730

 |
**טפז'וס** (בפורטוגזית: **Rio Tapajós**) הוא נהר גדול הנשפך לנהר האמזונאס. אורכו 2,291 ק"מ. קרוי על שם שבט הטפז'וס שישב בעבר סמוך לאלטר דו שאו. בקטעים מסוימים מגיע הנהר לרוחב של כ-40 ק"מ. מי הנהר צלולים. במעלה הנהר נמצאים מפלי קפואירס ומפלי שקוראן. הנהר נוצר מהתחברות הנהר ז'ורוונה עם הנהר סאו מאנוול. העיר הגדולה ביותר על גדת הנהר היא סנטרם שבמדינת פארה. זוהי העיר השלישית בגודלה באמזוניה. היא הוקמה באזור המפגש בין הטפז'וס לאמזונאס. שני הנהרות זורמים זה לצד זה במשך קילומטרים רבים מבלי שימהלו מי אלה במי אלה, עד אשר הופכים יחדיו לנהר עצום יותר. לאורך הנהר יש התיישבות של שבטי אינדיאנים במשך אלפי שנים, אם כי במקומות מסוימים דחקה האוכלוסייה הברזילאית את האינדיאנים ממקום שבתם. אחד המקומות הללו הוא הכפר אלטר דו שאו, הנמצא לחופי אגם ורדה - אגם המוזן מימי נהר טפז'וס.

קישורים חיצוניים
----------------

ויקישיתוף מדיה וקבצים בנושא **טפז'וס** בוויקישיתוף
* טפז'וס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546511605171
* GND: 4251705-9
* LCCN: sh92000241
* VIAF: 315132001
* WorldCat (עם VIAF): 315132001

 |
**פרדריק דוויין** "**פרדי" האברד** (באנגלית: **Frederick Dewayne** "**Freddie**" **Hubbard**;‏ 7 באפריל 1938 – 30 בדצמבר 2008) היה חצוצרן ג'אז אמריקאי אשר ניגן החל משנות השישים בעיקר בי בופ, הארד בופ ופוסט-בופ.

ביוגרפיה
--------

האברד, יליד אינדיאנפוליס שבאינדיאנה, החל לנגן בתזמורת בית הספר התיכון שבו למד. בתקופה זו ניגן באופן מקומי עם האחים וס מונטגומרי ומונק מונטגומרי. בגיל עשרים, בשנת 1958 הוא עבר לניו יורק שם החל לנגן לצד מוזיקאים מבטיחים מהתקופה כגון פילי ג'ו ג'ונס, סאני רולינס, אריק דולפי, ג'יי ג'יי ג'ונסון וקווינסי ג'ונס. ביוני 1960 הקליט את אלבומו הראשון כמוביל, יחד עם הפסנתרן מק'קוי טיינר, הסקסופוניסט טינה ברוקס, הבסיסט סם ג'ונס והמתופף קליפורד ג'ביס. לאחר מכן הקליט עוד שני אלבומים עם הרכבים שונים הכוללים את האנק מובלי, פילי ג'ו ג'ונס ופול צ'יימברס.

בשנת 1961 ניגן עם קולטריין ואריק דולפי בכמה הקלטות חשובות. לאחר מכן הקליט בחברת בלו נוט את אחד האלבומים הראשונים שלו שהצליחו הצלחה גדולה, "Ready For Freddie" באלבום מנגן סקסופוניסט הטנור ויין שורטר אליו הצטרף אחר כך בשליחי הג'אז של ארט בלייקי. הפריצה הגדולה של האברד הייתה בשליחי הג'אז, שם הוא החליף את לי מורגן, אחד הנגנים שהשפיעו עליו ביותר, והצטרף לשושלת של חצוצרנים דגולים שניגנו בשליחי הג'אז. גם החצוצרן הראשון של השליחים, קליפורד בראון היה אחת ההשפעות הגדולות על האברד. האברד נשאר עם שליחי הג'אז עד 1966, והקליט עמם מספר לא מבוטל של אלבומים שהצליחו מאוד. במהלך התקופה פיתח לעצמו סגנון ייחודי ואף זכה בפרס של המגזין דאון ביט.

במהלך שנות השישים ניגן האברד בכמה מהאלבומים החשובים של התקופה, בהובלתם של הרבי הנקוק, ויין שורטר ואחרים. למרות שמעולם לא אימץ את סגנון הג'אז החופשי, הופיע האברד גם באלבומים החשובים ביותר של הז'אנר הזה, יחד עם אורנט קולמן, אריק דולפי וג'ון קולטריין.

בשנות השבעים, כאשר הג'אז ברובו שקע, האברד פרח כמוביל. אחד מאלבומיו אף זכה בפרס גראמי. הוא הוביל הרכבים שכללו נגנים כגון האנקוק, שורטר, רון קרטר, טוני ויליאמס ועוד רבים וחשובים. גם בשנות השמונים הוא הצליח, הוא ניגן עם מוזיקאים כמו בני גולסון ואף שב והקליט אלבום עם ארט בלייקי. בשנת 1990 הופיע ביפן בהופעת ג'אז אמריקאי - יפני חשובה וגדולה, אשר כללה גם את אלווין ג'ונס, בני גרין, רון קרטר ועוד.

האברד נפטר ב-2008 בבית חולים בקליפורניה לאחר אשפוז ממושך בשל התקף לב בו לקה.

קישורים חיצוניים
----------------

ויקישיתוף מדיה וקבצים בנושא **פרדי האברד** בוויקישיתוף
* 

* אתר האינטרנט הרשמי של פרדי האברד (באנגלית)

* פרדי האברד, במסד הנתונים הקולנועיים IMDb (באנגלית)

* פרדי האברד, באתר ספוטיפיי

* פרדי האברד, באתר Last.fm (באנגלית)

* פרדי האברד, באתר AllMusic (באנגלית)

* פרדי האברד, באתר MusicBrainz (באנגלית)

* פרדי האברד, באתר דיזר

* פרדי האברד, באתר Discogs (באנגלית)

* פרדי האברד, באתר Songkick (באנגלית)

* פרדי האברד, באתר בנדקמפ
* גיל ג'יבלי, הלך לעולמו החצוצרן פרדי האברד, גלובס, 30/12/2008
* פרדי האברד, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007344400105171
* BNE: XX854449
* BnF: cb13895374d (data)
* CiNii: DA13472294
* GND: 134411773
* ICCU: LO1V173539
* ISNI: 0000 0001 1446 2300
* LCCN: n83163529
* MusicBrainz: 59ae7a1a-f454-435b-8a5a-e327e692bb5a
* NKC: pna2006362591
* NLP: A21202369
* NTA: 070532974
* SUDOC: 080538967
* VIAF: 64192087
* WorldCat: lccn-n83163529

 |